Kontras se "Middelklas Middelman" sal jou aan die dink sit
Afrikaanse musiek – hier kom ’n ding! Maak jou reg vir die alternatiewe Afrikaanse rock groep, Kontras, want jy gaan dit nodig hê! Want wat maak jy as jy vier volbloed-Afrikaanse jongmanne het wat ’n egte bond voel met Suid-Afrika en Afrikaans spesifiek, en nie tevrede is met die status quo is nie?
En nie net hoe sake staan met Afrikaanse musiek nie, maar ook ons uitkyk op die lewe generasie na generasie? Kontras is reg om gat te skop – of jy nou met hul opinies saam stem of nie.
Met ’n enkelsnit wat gaan maak dat jy jou eie lewe bevraagteken en dit wat jy geglo het reg is, hoop Kontras dat hul dalk net deel van die laastes mag wees wat “kan push om Afrikaans van ’n dooie perd wat uitmekaar uit geneuk en verouderd is terug by die water te kry om bietjie te kan drink”… sodat ons almal weer op die ou einde eintlik net weer op ’n plek kan kom waar ons ’n lekker tydjie kan hê onder die Afrika son, met “ietsie kouds in ons hande en met geruste harte voor ’n vuurtjie wat brand”.
So wie de hel is hierdie Kontras nou eintlik?
So hoe het dit gebeur dat hierdie duidelik uitgesproke talentvolle manne van Kontras met hul sterk opinies ’n groep begin het?
Die groep se hoofsanger, Jacques Groenewald, vertel: “’n Paar van ons het saam geswot en gewoon. Ons het almal mekaar (die res van Kontras) een aand in ’n kroeg ontmoet en begin gesels oor wat ons van plaaslike, Afrikaanse musiek op daardie stadium gedink het – ’n generasie wat met die kanaal MK groot geword het.
Ons het almal sterk daaroor gevoel dat dit ’n flippen skande is dat Afrikaanse jongmense nie meer aan Afrikaanse alternatiewe musiek blootgestel word nie. So in plaas daarvan om net op ons gatte te sit en te moan, het ons besluit om iets daaraan te doen.”
“En so het ons besluit om ’n band te begin,” voeg Andrew Veldman, Kontras se kitaarspeler, by. “Vir ’n jaar lank, vanaf so einde 2017 se kant, het ons musiek geskryf en gewerk aan presies wat ons geglo het kort in Afrikaanse musiek. Toe ons uiteindelik tevrede was met ons werk en dat ons verdien om na geluister te word, het ons ons musiek begin opneem en ’n musiekvideo gemaak om die bal aan die rol te kry.
Ons het Kontras amptelik in Desember verlede jaar bekend gestel met drie enkelsnitte en ’n musiekvideo en is reg om nou daardie dors te les van diegene wat ook dieselfde as ons voel oor ons unieke taal en die gap in musiek wat daar was tot nou, wat Kontras verseker gaan vul.”
Louwrens Labuschange, Kontras se baskitaarspeler, verduidelik hoekom hulle dié naam gekies het:
“Ons almal is ’n kontras. Ons haat die dinge wat ons self die meeste doen. Verder maak ons band ook musiek oor ’n verskeidenheid van genres wat self kontrasterend is. En dan boonop lewe ons inderdaad in baie kontrasterende tye ook nog. Daar kan nie ’n beter naam vir ons en als waaroor ons staan wees nie.”
Als behalwe dit self, sing Kontras oor ’n ‘Middelklas Middelman’
Kontras het sopas hul enkelsnit, Middelklas Middelman, bekendgestel – die laaste beskrywing wat mens aan die groeplede sal toeken.
Dromspeler Daniël Botha verskaf ’n bietjie insig hieroor:
“Wat beteken dit om ’n middelklas, middelman te wees? Is dit om in die voetspore van jou vader of moeder te volg en deel te vorm van die breë veralgemening wat so akkuraat is dat dit ons seer maak?
Ons almal word groot met die belofte om nie dieselfde foute as ons ouers te maak nie. Maar dan gaan trap ons wragtig gereeld in dieselfde lokvalle wanneer ons ook moet begin om grootmens ‘te speel’.”
Andrew is ook nie op sy bek geval nie, en voeg by:
“In hierdie wonderwerk-wêreld verdwyn die kwale van die middelklas mannetjie en in daardie oomblik is ons almal en elkeen weer daardie kaalvoet-kunsprojek wat speel tussen poele, modder en rotse.
In hierdie tydjie ervaar ons ’n herlewing van sonskerm, oumas wat truie aantrek, sonsondergange teen die kus, draairoomys, en om te verdwyn in die veiligheid van ’n groot familie krismis-bed.”
Kyk die musiekvideo vir “Middelklas Middelman” hier onder:
So wat wil Kontras bereik?
Daniël sluit af: “Ons wil ons eie alternatiewe Afrikaanse musiek mainstream maak sodat almal daarmee kan identifiseer op een of ander manier, maar nie noodwendig met alles saamstem nie. Ons wil jong en ouer Afrikaanse mense laat weet dat hul taal nog lewe buiten dit wat deur die generasies by ons afgewurg is.
Middelklas Middelman, asook meer musiek van Kontras se onlangse twee EP vrystellings (Side A en Side B), is nou op alle gewilde digitale musiekplatforms beskikbaar.
Tags: AfrikaansKontrasRockSouth AfricaStellenbosch